Strivosta ermitkolibro

La Strivosta ermitkolibro (Threnetes ruckeri) estas specio de kolibroj en la familio Trokiledoj. Ĝi troviĝas el sudorienta Gvatemalo kaj Belizo ĝis okcidenta Ekvadoro kaj okcidenta Venezuelo.

Taksonomio kaj sistematiko
La Strivosta ermitkolibro havas jenajn tri agnoskitajn subspeciojn: 
 T. r. ruckeri (Bourcier, 1847)
 T. r. venezuelensis Cory, 1913
 T. r. ventosus Bangs & T. E. Penard, 1924 

Kvara proponita subspecio, T. r. darienensis de la regiono en la limo inter Panamo kaj Kolombio, kunhavas la trajtojn de ĉiuj tri agnoskitaj subspecioj. La Strivosta ermitkolibro kaj la du aliaj membroj de la genro, nome Palvosta ermitkolibro (T. lecurus)  kaj Fulga ermitkolibro (T. niger) formas superspecion.Hinkelmann, C. kaj P. F. D. Boesman (2020). Band-tailed Barbthroat (Threnetes ruckeri), version 1.0. En Birds of the World (J. del Hoyo, A. Elliott, J. Sargatal, D. A. Christie, kaj E. de Juana, Editors). Cornell Lab of Ornithology, Ithaca, NY, USA.  Alirita la 15an de Novembro 2021

Aspekto
La Strivosta ermitkolibro estas 10 ĝis 11 cm longa. Maskloj pezas 5,5 ĝis 7 g kaj inoj 5 ĝis 7 g. La plenkreska masklo de la nomiga subspecio havas bronzverdajn suprajn partojn, malhelajn orelmakulon kaj mentonon, kaj malhelan vangostrion. La vosto estas malhela kun blankaj bazoj kaj pintoj de la plumoj, kiuj kreas nigran bendon proksime al la fino. La gorĝo estas okreca kaj la subaj partoj estas alie grizaj kun kelkaj verdaj plumoj. Ĝi havas preskaŭ rektan bekon. Kiel ĉe aliaj ermitkolibroj, ambaŭ seksoj estas similaj; la beko de la ino estas iom pli kurba ol tiu de la masklo kaj la plumaro havas malpli da kontrasto inter la gorĝo, brusto kaj ventro. Junaj birdoj similas al la plenkreskulo sed havas okrecajn plumrandojn. T. r. venezuelensis havas iom pli grandan okrecan gorĝmakulon ol la nomiga. T. r. ventosus havas multe pli grandan kaj brile oranĝan gorĝmakulon kaj okrecan nuancon en la ventro.

Distribuado kaj habitato
T. r. ventosus estas la plej norda subspecio de Strivosta ermitkolibro. Ĝi troviĝas de orienta Gvatemalo kaj Belizo tra Honduro, Nikaragvo kaj Kostariko ĝis Panamo. La nomiga T. r. ruckeri troviĝas de norda kaj okcidenta Kolombio suden tra okcidenta Ekvadoro preskaŭ ĝis Peruo. T. r. venezuelensis troviĝas en nordokcidenta Venezuelo. La specio loĝas en subvegetaĵaro kaj randoj de primara arbaro kaj malnova duaranga arbaro, kaj ankaŭ duonmalfermaj arbustaroj, densejoj kaj plantejoj. Laŭ alteco ĝi varias de marnivelo ĝis 1 200 m.

Kutimaro
Movoj
La Strivosta ermitkolibro supozeble estas sidlokema (nemigranta). Tamen, iom da movado estis rimarkita post la reprodukta sezono, precipe inter junaj birdoj.

Manĝado
Kiel aliaj ermitkolibroj, la Strivosta ermitkolibro estas "kapto-linia" manĝanto, vizitante cirkviton de florplantoj. Ĝi manĝas nektaron ĉe Heliconia kaj aliaj tubformaj floroj kaj ankaŭ malgrandajn artikulojn, precipe araneojn. Aldone al sondado de floroj por nektaro, ĝi ankaŭ "ŝtelas" per trapikado de la bazo de la tubo.

Reproduktado
La nestosezono de la Strivosta ermitkolibro varias multe tra ĝia teritorio. Ĝia nesto estas taso el planto kaj aliaj fibroj kaj araneaĵoj ligita al la malsupra pinto de longa pendanta folio. La ino sole kovas la du blankajn ovojn, kvankam oni observis masklojn restantajn en la proksimeco de la nesto.

Voĉo
La kanto de la Strivosta ermitkolibro estas "rapida altatona frazo de ĉirkaŭ 5–10 notoj ripetataj kun intervaloj de pluraj sekundoj...ekz. 'tzi-tzi-cii-ii-csi-tzi-tzi'." En Kostariko la populacio de la Pacifikaj deklivaroj havas pli kompleksan kanton ol tiu de la karibdeklivaj birdoj; ĝi inkluzivas trilojn.

Statuso
La IUCN taksis la Strivostan ermitkolibron kiel Malplej Zorgigan, kvankam ĝia populacio ne estis listigita kaj ĝia tendenco ne estas konata. Ĝi ŝajne estas ĝenerale ofta kaj troviĝas en pluraj protektitaj areoj.

 Referencoj 

 del Hoyo, J.; Elliot, A. & Sargatal, J. (editors). (1999). Handbook of the Birds of the World. Volume 5: Barn-Owls to Hummingbirds. Lynx Edicions. ISBN 8487334253
 Restall, R., C. Rodner, & M. Lentino (2006). Birds of Northern South America. Christopher Helm, London.  (vol. 1),  (vol. 2).
 Hilty,  Birds of Venezuela, 
 Stiles kaj Skutch, A guide to the birds of Costa Rica 

Eksteraj ligiloj

Kategorio:Apodoformaj
Kategorio:Birdoj de Ameriko